Návrh na použitie majetku Fondu národného majetku v zmysle zákona č. 92/1991 Zb. o podmienkach prevodu majetku štátu na iné osoby v znení neskorších predpisov 

Ministerstvo životného prostredia SR realizuje ciele štátnej environmentálnej politiky na základe Programu 00C – Program na podporu realizácie environmentálnych opatrení, ktorý je rozdelený na 8 účelových podprogramov. Opatrenia ochrany ovzdušia sú v súčasnosti podporované na základe Podporogramu 00C01 Ochrana ovzdušia a ozónovej vrstvy Zeme, ktorý je rozdelený na tri prvky - Zmena palivovej základne zdrojov energie, Plynofikácia a Vylúčenie, kontrola a nakladanie s látkami poškodzujúcimi ozónovú vrstvu Zeme. Tieto nepodporujú opatrenia vyplývajúce z plnenia záväzkov Kjótskeho protokolu. Ministerstvo životného prostredia preto navrhuje rozšíriť Podprogram 00C01 Ochrana ovzdušia a ozónovej vrstvy Zeme, o prvok 00C01-A/4 Znižovanie emisií skleníkových plynov, ktorým budú podporované projekty v súlade s cieľmi Stratégie SR plnenia záväzkov Kjótskeho protokolu. 

Na vytvorenie nového rozvojového programu v rámci existujúcej štruktúry podpory environmentálnych opatrení navrhuje MŽP SR použitie majetku FNM SR.  Podľa §28 ods.3 písm. b/4 zákona č. 92/1991 Zb. o podmienkach prevodu majetku štátu na iné osoby v znení neskorších predpisov môže byť majetok FNM SR, v súlade s rozhodnutím vlády, použitý na podporu rozvojových programov Slovenskej republiky. Disponibilný rozpočet majetku FNM SR na tento účel v roku 2003 je  268,72 mil.Sk.  

Významnou oblasťou plnenia záväzkov Kjótskeho protokolu je podpora využívania obnoviteľných zdrojov energie na Slovensku. Aj napriek vysokému potenciálu sa na Slovensku využíva len cca 17% z technicky využiteľného potenciálu (zdroj: Koncepcia využívania obnoviteľných zdrojov energie). Proces deregulácie cien energií, technologický pokrok, využívanie obnoviteľných zdrojov v okolitých krajinách a u nás vytvárajú nové predpoklady pre ich intenzívnejšie využívanie. Tento fakt sa prejavil aj enormným záujmom o podporu zo strany MŽP SR. Aj napriek absencii tohto typu podpory eviduje MŽP SR v roku 2003 žiadosti o podporu celkovými investičnými nákladmi vo výške cca 95.8 mil.Sk. MŽP SR má v podpore vybraných pilotných projektov, najmä v rámci zahraničnej spolupráce, skúsenosti (napr. projekt Biomasa s celkovými investičnými nákladmi cca 250 mil.Sk podporený nadnárodnou inštitúciou Global Environmental Facility). 

Vzhľadom na výšku disponibilných prostriedkov z rozpočtu FNM SR a analýzu potrieb realizácie cieľov Stratégie žiadame o presun 100 mil.Sk z FNM SR do kapitoly MŽP SR.

Znižovanie emisií skleníkových plynov bude spočívať hlavne v redukcii spaľovania fosílnych palív stacionárnymi zdrojmi. Podporené budú nasledovné typy projektov:

A)	využívanie biomasy na vykurovanie a ohrev teplej a úžitkovej vody, zariadenia spoločnej výroby elektrickej energie a tepla využívajúce biomasu;
B)	využívanie slnečných tepelných kolektorov na vykurovanie a ohrev teplej a úžitkovej vody;
C)	integrované technológie na využívanie obnoviteľných zdrojov  pri vykurovaní a ohreve teplej a úžitkovej vody
D)	využívanie tepelných čerpadiel na vykurovanie a ohrev teplej a úžitkovej vody
E)	výstavba a rekonštrukcia malých vodných elektrární;
F)	výstavba a rekonštrukcia veterných elektrární;
G)	podpora vzdelávania, poradenstva a propagácie v oblasti plnenia cieľov Kjótskeho protokolu.

Prioritne budú podporované projekty na využitie energie z biomasy, najmä z nasledovných dôvodov: 
1)	jej využitím sa dosahujú najlacnejšie redukcie emisií oxidu uhličitého;
2)	má najväčší technicky využiteľný potenciál zo všetkých OEZ;
3)	je domácim zdrojom a prispieva k znižovaniu závislosti Slovenskej republiky na zahraničných primárnych zdrojoch energie; 
4)	v nadväznosti na dereguláciu cien energií sa stávajú náklady na výrobu energie z biomasy porovnateľné s nákladami na výrobu energie z tradičných zdrojov, čo je jedným zo základných predpokladov pre vytvorenie fungujúceho trhu;
5)	fungujúci trh má pozitívny vplyv na rozvoj ekonomických aktivít a  tvorbu nových pracovných príležitostí najmä v regiónoch s nižším podielom HDP na obyvateľa.  
Z hľadiska ochrany životného prostredia bude podporené nielen zníženie emisií s cieľom plnenia Kjótskeho protokolu, ale zníži sa aj množstvo doteraz nevyužívaného odpadu, čím sa  prispeje k  ochrane lesných porastov.

Podpora je určená pre všetky typy príjemcov. Podpora bude poskytovaná formou dotácie v súlade so zákonom č. 231/1999 Z.z. o štátnej pomoci a s ustanoveniami Európskej únie o štátnej pomoci, čím je stanovená aj maximálna výška podpory. Výška podpory bude odvodená od zabezpečenia udržateľnosti investície. Kritériami pre poskytnutie podpory bude súlad s cieľmi environmentálnej politiky na národnej a regionálnej úrovni, efektívnosť investície meraná mernými investičnými nákladmi na jednotku zníženia emisií skleníkových plynov a dobou návratnosti investície a technická realizovateľnosť.  

Ďalšie podmienky poskytnutia podpory, spôsobu podávania žiadostí, hodnotenia žiadostí, rozhodnutia o pridelení podpory, postupov uzatvorenia zmluvného vzťahu, transparentnosti a monitoringu budú v súlade s postupmi podpory environmentálnych projektov v rámci schváleného Programu 00C – Programu na podporu realizácie environmentálnych opatrení.